《贺新凉 其二 送周雪客南归》
清代·曹贞吉

败叶西风卷。近河桥、六花片片，离觞聊遣。扑面惊沙森似雾，日离芦沟冰泫。

寒夜冻、马毛如茧。为爱云山归去好，谅云山于子情非浅。

五岳志，向禽展。

文章虽以幽栖显。更须凭、经纶大手，为时卢扁。路近三茅丹鼎在，洞里一声仙犬。

尘土梦、知君其免。淮水东边明月上，问齐梁佳胜何人典。

春草绿，不容剪。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。